Saylov kampaniyasi davrida ommaviy axborot vositalari vakillarini akkreditatsiyadan oʻtkazish tartibi toʻgʻrisidagi nizomni tasdiqlash haqida
(resolution, 2024-07-02)

Oʻzbekiston Respublikasi Saylov kodeksi, Oʻzbekiston Respublikasining “Ommaviy axborot vositalari toʻgʻrisida”gi, “Axborot erkinligi prinsiplari va kafolatlari toʻgʻrisida”gi qonunlariga muvofiq saylovlarga tayyorgarlik koʻrish va uni oʻtkazish jarayonlarining xolisona yoritib borilishini taʼminlash maqsadida Oʻzbekiston Respublikasi Markaziy saylov komissiyasi qaror qiladi: 1. Saylov kampaniyasi davrida ommaviy axborot vositalari vakillarini akkreditatsiyadan oʻtkazish tartibi toʻgʻrisidagi nizom ilovaga muvofiq tasdiqlansin. 2. Oʻzbekiston Respublikasi Markaziy saylov komissiyasining Xalqaro matbuot markazi bir hafta muddatda: ommaviy axborot vositalari eʼtiboriga saylovlarni yoritish uchun akkreditatsiyadan oʻtkazish tartibini yetkazsin; ommaviy axborot vositalari vakillari uchun belgilangan namunadagi guvohnomalar tayyorlanishini taʼminlasin. 3. Viloyat, tuman va shahar saylov komissiyalari viloyat va tuman (shahar) miqyosidagi ommaviy axborot vositalari vakillarining akkreditatsiyadan oʻtkazish toʻgʻrisidagi murojaatlarini belgilangan muddatlarda koʻrib chiqilishi, akkreditatsiyadan oʻtkazilishi va belgilangan namunadagi guvohnomalar berilishini taʼminlasin. 4. Mazkur qaror Oʻzbekiston Respublikasi Markaziy saylov komissiyasining rasmiy veb-saytida eʼlon qilinsin. 5. Ushbu qaror ijrosini nazorat qilish Oʻzbekiston Respublikasi Markaziy saylov komissiyasi kotibi X. Mamatov zimmasiga yuklansin. Mazkur Nizom Oʻzbekiston Respublikasining Saylov kodeksiga (bundan buyon matnda Saylov kodeksi deb yuritiladi), Oʻzbekiston Respublikasining “Ommaviy axborot vositalari toʻgʻrisida”, “Axborot erkinligi prinsiplari va kafolatlari toʻgʻrisida”gi qonunlariga muvofiq Oʻzbekiston Respublikasi Prezidenti saylovini, Oʻzbekiston Respublikasi Oliy Majlisi Qonunchilik palatasiga (bundan buyon matnda Qonunchilik palatasi deb yuritiladi) va Xalq deputatlari viloyat, tuman va shahar kengashlariga (bundan buyon matnda mahaliy Kengash deb yuritiladi) saylov kampaniyasini yoritish uchun xorijiy va mahalliy ommaviy axborot vositalari (bundan buyon matnda OAV deb yuritiladi) vakillarini akkreditatsiyadan oʻtkazish tartibini belgilaydi. 1. Oʻzbekiston Respublikasining ommaviy axborot vositalari saylovga tayyorgarlikning borishi va u qanday oʻtayotganligini yoritib boradilar. Saylovga tayyorgarlik koʻrish va uni oʻtkazishga doir barcha tadbirlarda qatnashish uchun OAV vakillari akkreditatsiyadan oʻtkaziladi. OAV vakillarining vakolatlari Oʻzbekiston Respublikasi Markaziy saylov komissiyasi (bundan buyon matnda MSK deb yuritiladi), hududiy, tuman va shahar saylov komissiyalari tomonidan berilgan guvohnomalar bilan tasdiqlangan boʻlishi kerak. Oʻzbekiston Respublikasi Oliy Majlisi Qonunchilik palatasi hamda xalq deputatlari viloyat, tuman va shahar Kengashlari deputatlari saylovi bir vaqtda oʻtkazilgan taqdirda — OAV vakillari MSK tomonidan akkreditatsiyadan oʻtkaziladi. 2. OAV saylov kampaniyasi boshlanganligi rasman eʼlon qilingandan keyin MSK tomonidan belgilangan kundan boshlab, saylovga kamida oʻn kun qolguniga qadar MSK, hududiy, tuman va shahar saylov komissiyalariga oʻz vakillarini akkreditatsiyadan oʻtkazish toʻgʻrisida murojaat qilishi mumkin. 3. MSK, hududiy, tuman va shahar saylov komissiyalari tomonidan akkreditatsiyadan oʻtkazilgan OAV vakillariga tegishincha mazkur Nizomning 1 va 2-ilovalariga muvofiq shakldagi guvohnomalar beriladi. 31. OAV oʻz vakillarini akkreditatsiyadan oʻtkazish uchun tegishli saylov komissiyasiga “E-saylov” axborot tizimi orqali murojaat qilishi mumkin. OAV vakillariga guvohnomalar elektron shaklda “E-saylov” axborot tizimi orqali berilganda guvohnoma tegishli saylov komissiyasi raisi tomonidan elektron raqamli imzo bilan tasdiqlanadi. 4. OAV vakilining vakolat muddati unga akkreditatsiyadan oʻtganligi toʻgʻrisidagi guvohnoma berilgan kundan boshlanadi va saylov yakunlari rasman eʼlon qilingan kuni tugaydi. Tegishli saylov komissiyasi tomonidan takroriy ovoz berish yoki takroriy saylov oʻtkazish toʻgʻrisida qaror qabul qilingan taqdirda, OAV vakili guvohnomasining amal qilish muddati takroriy ovoz berish yoki takroriy saylov natijalari toʻgʻrisida qaror qabul qilingunga qadar uzaytirilgan deb hisoblanadi. 5. Oʻzbekiston Respublikasi Prezidenti saylovi kampaniyasi davrida saylovni yorituvchi mahalliy OAV vakillari — MSK tomonidan akkreditatsiyadan oʻtkaziladi. Qonunchilik palatasi, mahalliy Kengashlar saylovlari kampaniyasi davrida saylovlarni: respublika miqyosida yorituvchi mahalliy OAV vakillari — MSK tomonidan; viloyat, Toshkent shahar miqyosida yorituvchi mahalliy OAV vakillari — hududiy saylov komissiyasi tomonidan; tuman (shahar) miqyosida yorituvchi mahalliy OAV vakillari — tuman (shahar) saylov komissiyasi tomonidan akkreditatsiyadan oʻtkaziladi. Viloyat, tuman (shahar) miqyosida saylov tadbirlarini yoritish uchun akkreditatsiyadan oʻtgan mahalliy OAV vakillariga berilgan guvohnoma tegishli hudud doirasida amal qiladi. 6. Mahalliy OAV Oʻzbekiston Respublikasining fuqarosi boʻlgan, oʻn sakkiz yoshga toʻlgan oʻz vakillarini akkreditatsiyadan oʻtkazish uchun murojaat qilishi mumkin. Akkreditatsiya uchun respublika, viloyat, tuman va shahar miqyosidagi mahalliy OAV rahbarlari mazkur Nizomning 5-bandida nazarda tutilgan tegishli saylov komissiyalariga ariza bilan murojaat qiladi. Mahalliy OAVning arizasida akkreditatsiyaga taqdim etilgan xodimning familiyasi, ismi, otasining ismi va lavozimi koʻrsatiladi hamda unga quyidagi hujjatlar ilova qilinadi: xodimning shaxsini tasdiqlovchi hujjat (identifikatsiya ID-kartasi yoki pasportning fotosuratli beti) nusxasi; mahalliy OAVning davlat roʻyxatidan oʻtganligi toʻgʻrisidagi guvohnomasi nusxasi; har bir xodim uchun toʻldirilgan OAV vakilini akkreditatsiyadan oʻtkazish anketasi; xodimning elektron fotosurati (oq fonda, 3x4 sm oʻlchamda, jpeg formatda, kamida 100 KV hajmda, piksel zichligi 600dri, soʻnggi 90 kun ichida olingan boʻlishi hamda xodimning yuzi va yelkalarining yuqori qismi koʻrinib turishi, fayl nomi fotosuratdagi shaxsning familiyasi va ismidan iborat boʻlishi kerak). Mahalliy OAV vakilini akkreditatsiyadan oʻtkazish uchun ariza va anketa mazkur Nizomning 3-ilovasiga muvofiq toʻldiriladi. Ariza va unga ilova qilingan hujjatlar MSKga elektron shaklda yuboriladi. Bunda, mazkur bandning ikkinchi — beshinchi va yettinchi xatboshilarida nazarda tutilgan hujjatlar pdf formatda boʻlishi lozim. 7. Murojaat besh kun ichida koʻrib chiqilib, tegishli saylov komissiyasining qarori asosida mahalliy OAV vakiliga akkreditatsiyadan oʻtganligi toʻgʻrisidagi guvohnoma beriladi. 8. Oʻzbekiston Respublikasi Prezidenti va Qonunchilik palatasi saylovlarida xorijiy OAV vakillari MSK tomonidan akkreditatsiyadan oʻtkaziladi. MSK xorijiy OAV vakillarini akkreditatsiyadan oʻtkazishda Oʻzbekiston Respublikasi Tashqi ishlar vazirligi (bundan buyon matnda TIV deb yuritiladi) bilan hamkorlik qiladi. 10. Xorijiy OAV vakillari, shu jumladan TIVdan akkreditatsiyadan oʻtgan xorijiy OAV vakillari saylov kampaniyasini yoritish maqsadida MSKdan akkreditatsiyadan oʻtish uchun TIVga mazkur Nizomning 12-bandida koʻrsatilgan hujjatlarni ilova qilgan holda murojaat qiladilar. Xorijiy OAV vakillari TIVga “E-saylov” axborot tizimi orqali murojaat qilishi mumkin. 11. TIVdan akkreditatsiyadan oʻtmagan xorijiy OAV vakillarining murojaati taqdim etilgan kundan keyin oʻn toʻrt kundan kechikmay TIV tomonidan koʻrib chiqiladi. Zarur maʼlumotlar koʻrsatilmagan, shuningdek belgilangan muddatda berilmagan murojaat koʻrilmasdan qoldiriladi. 12. TIV MSKga xorijiy OAV vakillarini akkreditatsiyadan oʻtkazish toʻgʻrisida quyidagi hujjatlarni ilova qilgan holda taqdimnoma kiritadi: xodimning shaxsini tasdiqlovchi hujjat (identifikatsiya ID-kartasi yoki pasportning fotosuratli beti) nusxasi (pdf formatda); har bir xodim uchun toʻldirilgan OAV vakilini akkreditatsiyadan oʻtkazish anketasi (pdf formatda); xodimning elektron fotosurati (oq fonda, 3x4 sm oʻlchamda, jpeg formatda, kamida 100 KV hajmda, piksel zichligi 600dri, soʻnggi 90 kun ichida olingan boʻlishi hamda xodimning yuzi va yelkalarining yuqori qismi koʻrinib turishi, fayl nomi fotosuratdagi shaxsning familiyasi va ismidan iborat boʻlishi kerak). Taqdimnoma besh kunlik muddat ichida koʻrib chiqilib, MSK qarori asosida xorijiy OAV vakiliga akkreditatsiyadan oʻtganligi toʻgʻrisidagi guvohnoma beriladi. 13. OAV vakili: saylovga tayyorgarlik koʻrish va uni oʻtkazishga doir barcha tadbirlarni yoritish; saylov komissiyalarining majlislarida hozir boʻlish; saylov komissiyalarining qarorlari nusxalarini OAVda yoritish uchun olish; nomzodlar koʻrsatishga bagʻishlangan yigʻilishlarda, nomzodlarning saylovchilar bilan uchrashuvlarida ishtirok etish; muddatidan oldin ovoz berishni oʻtkazish vaqti va joyi haqida xabardor boʻlish hamda ushbu jarayonni kuzatish; saylov kuni ovoz berish xonalarida, shu jumladan ovozlarni sanab chiqishda hozir boʻlish; saylov komissiyalarining faoliyatiga hamda ovoz berish jarayoniga xalaqit bermasdan va ovoz berishning yashirinligini buzmasdan foto, video, audio yozuvlarni amalga oshirish (qamoqda saqlash va ozodlikdan mahrum etish joylari, harbiy qismlar, davolash muassasalari bundan mustasno); saylovchining turgan joyida uning ruxsati bilan ovoz berish jarayonida hozir boʻlish; tegishincha okrug, tuman, shahar (bundan Toshkent shahar saylov komissiyasi mustasno) saylov komissiyalari tomonidan uchastka saylov komissiyalaridan ovozlarni sanab chiqish natijalari toʻgʻrisidagi bayonnomalarni qabul qilib olish hamda okrug boʻyicha saylov natijalarini aniqlashda hozir boʻlish; saylovga tayyorgarlik koʻrish va uning oʻtkazilishi boʻyicha oʻz fikrini bayon qilish huquqiga ega. OAV vakili qonunchilik hujjatlariga muvofiq boshqa huquqlardan ham foydalanadi. 14. OAV vakili: oʻz faoliyatida Oʻzbekiston Respublikasi Konstitutsiyasiga, Saylov kodeksiga, ommaviy axborot vositalari toʻgʻrisidagi qonunchilik hujjatlariga va MSKning qarorlariga amal qilishi; saylov komissiyalarining binolari (xonalari), majlislari va matbuot anjumanlarida guvohnomani boshqalarga koʻrinadigan tarzda doimo taqqan boʻlishi; majlislar, matbuot anjumanlari, ovoz berish va boshqa tadbirlar tashkil etiladigan binoning oʻzlari uchun ajratilgan joyida saylovga tayyorgarlikning borishi va u qanday oʻtayotganligini yoritishi; saylov jarayonini yoritishda saylov komissiyasining faoliyatiga hamda ovoz berish jarayoniga xalaqit bermasligi; barcha darajadagi saylov komissiyalariga, davlat hokimiyati va boshqaruv organlari hamda boshqa tashkilotlarga tashrif buyurganida unga berilgan guvohnomani hamda oʻz shaxsini tasdiqlovchi hujjatni yonida olib yurishi hamda mansabdor shaxslar talabiga muvofiq ularni koʻrsatishi shart. 15. OAV vakiliga quyidagilar man etiladi: konstitutsiyaviy tuzumni zoʻrlik bilan oʻzgartirishni maqsad qilib qoʻyuvchi, respublikaning suvereniteti, yaxlitligi va xavfsizligiga, fuqarolarning konstitutsiyaviy huquq va erkinliklariga qarshi chiquvchi, urushni, ijtimoiy, milliy, irqiy va diniy adovatni targʻib qiluvchi, xalqning sogʻligʻi va maʼnaviyatiga tajovuz qiluvchi axborotlarni tarqatish; saylovchilarga taʼsir oʻtkazish, qonunga xilof ravishda biron-bir tashviqot materiali yoki adabiyotini tarqatish; saylovchi saylov byulleteniga oʻz belgisini qoʻyayotgan paytda ovoz berish kabinasida yoki xonasida boʻlish; saylovchilardan ular kimni yoqlab ovoz berganliklarini surishtirish yoki saylovchilarga byulletenga belgi qoʻyishda biron-bir tarzda yordam koʻrsatish; uchastka saylov komissiyasining faoliyatiga, shu jumladan saylov qutilari muhrlanayotgan, ochilayotgan, ovozlar sanab chiqilayotganda aralashish; saylov kuni va ovoz berish boshlanishidan bir kun oldin jamoatchilik fikri soʻrovlari natijalarini, saylov natijalari prognozlarini, oʻtkazilayotgan saylov bilan bogʻliq boshqa tadqiqotlarni eʼlon qilish. 151. OAV vakili harbiy qismlarda, qamoqda saqlash va ozodlikdan mahrum etish joylarida tuzilgan saylov uchastkalariga borishi haqida tegishli saylov komissiyasini kamida uch kun oldin xabardor qilishi kerak. 152. OAV vakili saylov komissiyalarining majlislari, matbuot anjumanlari va boshqa tadbirlarda (bundan buyon matnda tadbir deb yuritiladi) ishtirok etishi haqida tegishli saylov komissiyasini oldindan xabardor qilishi kerak. Bunda, saylov komissiyasi OAV vakillarining tadbirlarda ishtirok etishi uchun zarur sharoit yaratish choralarini koʻradi. Saylov komissiyasi OAV vakillarining tadbirda ishtirok etishi uchun roʻyxatdan oʻtish muddati, tadbirni oʻtkazish joyi va boshqa tashkiliy masalalarni eʼlon qiladi. 153. Saylov byulletenini toʻldirilgan holatda yoki uni toʻldirish jarayonini suratga yoxud videoga olish, olingan tasvirlarni tarqatish, shu jumladan ijtimoiy tarmoqlarga joylashtirish taqiqlanadi. OAV vakili ovoz berish sirini oshkor qilsa yoxud fuqarolarning xohish-irodasiga taʼsir koʻrsatishga harakat qilsa, u ovoz berish binosidan darhol chiqarib yuboriladi. Bu haqda uchastka saylov komissiyasi qaror qabul qiladi. 154. Quyidagilar OAV vakilini akkreditatsiyadan oʻtkazishni rad etish uchun asos hisoblanadi: a) akkreditatsiyadan oʻtkazish uchun hujjatlar toʻliq taqdim etilmaganda; b) anketa toʻliq va toʻgʻri toʻldirilmagan boʻlsa; v) mazkur Nizomda belgilangan muddatlarga rioya etilmaganda; g) OAV akkreditatsiyadan oʻtayotgan davrda doimiy faoliyat yuritmaganda; d) veb-sayt sifatida roʻyxatdan oʻtgan OAVning hujjatlarida koʻrsatilgan veb-sayti mavjud boʻlmaganda; e) OAVning roʻyxatdan oʻtkazilganligi toʻgʻrisidagi guvohnomasi sud tomonidan haqiqiy emas deb topilgan boʻlsa; j) OAVning chiqarilishi toʻxtatib turilganida yoki tugatilganida; z) akkreditatsiyadan oʻtkazish toʻgʻrisidagi arizada yoki unga ilova qilingan hujjatda koʻrsatilgan maʼlumotlar haqiqatga mos kelmasa; i) OAVning Oʻzbekiston Respublikasi hududida faoliyat yuritishi sud qaroriga muvofiq cheklangan yoki taqiqlanganda; y) OAV qayta roʻyxatdan oʻtkazilmagan boʻlsa (agar OAV roʻyxatdan oʻtkazilganidan soʻng muassis toʻgʻrisidagi maʼlumotlar, OAVning nomi, tili turi, maqsad va vazifalari haqidagi maʼlumotlarga oʻzgartirishlar kiritilgan boʻlsa); k) akkreditatsiyadan oʻtkazish uchun murojaat qilgan OAV vakili ayni vaqtda boshqa bir OAV vakili sifatida ham akkreditatsiyadan oʻtkazilganligi aniqlanganda. MSK matbuot xizmati OAVga akkreditatsiyadan oʻtkazish uchun taqdim etilgan hujjatlarida mavjud kamchiliklarni bartaraf etishni taklif qilishi mumkin. Hujjatlarda yoʻl qoʻyilgan kamchiliklar bir kunlik muddatda bartaraf etilmagan taqdirda, OAV vakilini akkreditatsiyadan oʻtkazish rad etiladi. OAV vakilini akkreditatsiyadan oʻtkazish rad etilganida, bu haqda alohida qaror qabul qilinmaydi hamda OAVga uning rad etilganligi toʻgʻrisida mazkur Nizom va (yoki) qonunchilik normalariga asoslangan javob beriladi. OAV mazkur bandning “a” va “b” kichik bandlarida nazarda tutilgan kamchilikni bartaraf qilgan holda saylovga oʻn kun qolgunga qadar qayta murojaat qilishi mumkin. 16. Quyidagi hollarda OAV vakilining akkreditatsiyasi MSKning qarori bilan muddatidan ilgari tugatilishi mumkin: OAV vakili Saylov kodeksi, ommaviy axborot vositalari toʻgʻrisidagi qonunchilik hujjatlari, MSKning qarorlari talablari va ushbu Nizom qoidalarini buzganida; OAVning roʻyxatdan oʻtkazilganligi toʻgʻrisidagi guvohnomasi sud tomonidan haqiqiy emas deb topilgan boʻlsa; akkreditatsiyadan oʻtkazish toʻgʻrisidagi arizada yoki unga ilova qilingan hujjatda koʻrsatilgan maʼlumotlar haqiqatga mos kelmasa; akkreditatsiya qilingan xodim bilan OAV tahririyati oʻrtasida tuzilgan mehnat shartnomasi bekor qilinganda; xodimning akkreditatsiyasini bekor qilishni soʻrab OAV tahririyati tomonidan MSKga yozma murojaat yoʻllangan taqdirda; OAVning chiqarilishi toʻxtatib turilganida yoki tugatilganida. 161. MSK OAV vakilini akkreditatsiyadan oʻtkazish, akkreditatsiyadan oʻtkazishni rad etish va uning akkreditatsiyasini muddatidan ilgari tugatish masalalarini har tomonlama koʻrib chiqish va asoslangan qaror qabul qilish uchun zarur boʻlgan maʼlumotlar, qarorlar va boshqa hujjatlarni, davlat organlari hamda boshqa tashkilotlardan soʻrab oladi. 162. Akkreditatsiyadan oʻtganlik toʻgʻrisidagi guvohnoma yoʻqotilgan yoki yaroqsiz holga kelgan taqdirda OAV vakilining murojaatiga asosan bir ish kunida guvohnomaning dublikati beriladi. Bunda, guvohnomaning yuqori oʻng burchagiga “Dublikat” deb yoziladi. 163. Akkreditatsiya qilingan xodim ishdan boʻshatilgan taqdirda OAV tahririyati bu haqda darhol MSKni xabardor qiladi. 17. Mazkur Nizom Oʻzbekiston Respublikasi Tashqi ishlar vazirligi va Oʻzbekiston Respublikasi Prezidenti Administratsiyasi huzuridagi Axborot va ommaviy kommunikatsiyalar agentligi bilan kelishilgan. OAV VAKILINI AKKREDITATSIYADAN OʻTKAZISh ANKETASI APPLICATION FORM FOR MEDIA ACCREDITATION Fotosurat Photo 3 x 4 jpeg I. Akkreditatsiyaga taqdim qilingan OAV vakili toʻgʻrisidagi maʼlumotlar Personal information Familiyasi Last name Ismi First name Fuqaroligi Nationality Oʻzbekistondagi manzili (xorijiy OAV uchun) Address in Uzbekistan (for foreign media) Doimiy yashash joyi Permanent address Tugʻilgan sanasi Date of birth Tugʻilgan joyi Place of birth Lavozimi Position/Designation Jinsi Sex Erkak Male Ayol Female E-mail Telefon Phone number Uyali telefon Mobile phone II. Ommaviy axborot vositasi toʻgʻrisidagi maʼlumotlar Information on the media organization Tashkilot nomi Name of media organisation OAV manzili Address of media organisation OAVning turi (bosma, TV-radio, Internet) Type of media (print, broadcast, Internet) OAVning elektron pochta manzili E-mail OAVning internetdagi rasmiy veb-sayti Website Telefon Phone number